runetrust/blame-folketinget-dk huggingface dataset:
Mike Legarth (KF), 2009-04-14:
EU-nummerpladen består af hvert enkelt lands nummerplade, fuldstændig identisk, men påført et EU-flag og et kendingsbogstav eller flere yderst til venstre på nummerpladen.
Hvis man vælger den, så har EU-retten jo bestemt, at medlemslandene er forpligtet til at anerkende EU-nummerpladen.
Der gælder også, at landenes kendingsbogstaver vises på nummerpladen og ikke med et særligt klistermærke jævnfør Wienerkonventionen fra 1968, som er det, vi kender i dag, med nationalitetsmærket.
I 2006 besluttede regeringen, at EU-nummerpladen skulle være en mulighed som et tilbud, som kan fravælges.
Det tages i brug i slutningen af 2009, hvis der skaffes flertal for det her i Folketingssalen.
Vi ved og anerkender også, at der er nogle, som er imod det, og derfor er det en valgfri løsning.
Derfor kan vi ikke støtte dette forslag.
Jesper Petersen (SF), 2009-04-14:
Jeg kender ikke til oplysninger, der skulle gøre, at det ikke skulle blive ved med at være frivilligt.
Som sagt er vores stillingtagen, at vi egentlig helst ville have beholdt nummerpladerne, som de er nu.
Nu er der indført det her, det er der nogle der har efterspurgt, og jeg kender ikke til, at det ikke skulle blive ved med at være frivilligt.
Mikkel Dencker (DF), 2009-04-14:
Det er ikke nogen overraskelse, at Det Konservative Folkeparti i al dets EU-begejstring selvfølgelig kan støtte, at der bliver lempet symboler fra EU ind i danskernes hverdag.
Men hvis vi nu prøver et tænkt eksempel, og hr. Legarth stadig væk sidder i Folketinget, men i opposition til en regering, som vil indføre symboler på nummerpladerne på et politisk projekt, som hr. Legarth ikke bryder sig om, hvordan vil hr. Legarth forholde sig til det?
Hvis nu det er en socialdemokratisk regering, der beslutter, at fra i morgen skal der være socialdemokratiske logoer på bilernes nummerplader, medmindre folk selv husker at fravælge det, vil hr. Legarth så ikke råbe vagt i gevær?
Det er jo den samme situation, der er nu, nemlig at halvdelen af befolkningen enten er modstandere eller meget skeptiske over for EU.
Synes hr. Legarth så ikke, at det er rimeligt, at vi - som Dansk Folkeparti gør - stiller det forslag, at nummerpladerne bare skal være neutrale?
Jesper Petersen (SF), 2009-04-14:
Det er jo ikke sådan, at vi ikke havde opdaget det, eller at der er tale om at liste det ind.
Vi har jo haft diskussionen før i Folketingssalen, og der er altså et flertal, der mener, at vi skal have den EU-nummerplade som udgangspunkt.
Det var i modsætning til, hvad vi gerne ville, og nu kan vi så tage diskussionen en gang til, selv om det jo egentlig ikke er det, der er foreslået.
Jeg synes, at nummerpladen er en praktisk foranstaltning, der skal identificere en bil.
Det er det, vi har den for.
Hvad man så vil gøre med sin bil derudover, må man sådan set selv om.
Nogle har gerne villet have en EU-nummerplade, fordi det for dem var den praktiske foranstaltning, der gav dem færrest klistermærker i bagruden.
Hvis andre vil have noget mere klistret på bilen, kan de få det.
Men altså, jeg synes ikke, vi skulle have indført den her som udgangspunktet, men at udgangspunktet skulle være en helt neutral nummerplade som i dag uden flagsymboler på, som lever op til det praktiske formål, den har.
Og så ikke så mange dikkedarer mere om nummerplader.
Mikkel Dencker (DF), 2009-04-14:
Efter den indledende kommentar, som hr. Jesper Petersen kom med, bliver jeg bare ekstra glad for, at jeg har stillet forslaget her.
Den viser jo, at regeringen åbenbart har haft held med sin taktik om at forsøge at liste det her EU-symbol ind på nummerpladerne, for hvis ikke Dansk Folkeparti havde gjort opmærksom på det, havde hr. Jesper Petersen ikke opdaget det, før det var for sent.
Så jeg er glad for, at jeg så har stillet forslaget her.
Men jeg hørte også til min glæde, at hr. Jesper Petersen er modstander af EU-nummerplader og går ind for politisk neutrale nummerplader.
For dannebrog er jo også et politisk neutralt symbol og alene et nationalitetssymbol, som viser et nationalt tilhørsforhold.
Hvordan kan det så være, at man ikke kan gå ind for dannebrog på nummerpladerne?
Jesper Petersen (SF), 2009-04-14:
Tak, det gør jeg naturligvis.
Men med de meget alvorlige problemer, vores land står midt i, med massefyringer, konkurser og tvangsauktioner, en banksektor, der påfører resten af samfundet store risici, en socialt skæv skattereform, en bandekrig i København og alle de andre emner, som regeringen ikke formår at håndtere godt nok, er det ikke spørgsmålet om udformningen af nummerplader, der har optaget mig mest de seneste uger.
Men nu er det her, og SF mener, at EU har for travlt med at gå op i symbolik og udbredelse af EU-symbolet i stedet for at koncentrere sig om de meget vigtige problemstillinger, som EU efter SF's mening er et godt redskab til at løse: tage bedre fat om grænseoverskridende miljøproblemer, der kræver grænseoverskridende løsninger, øge forbrugersikkerheden og dyrevelfærden, lave en mindstesats for selskabsskatter osv. - vigtige politiske emner, som EU kan være et godt redskab til at løse.
Alt det burde EU koncentrere sig om i stedet for at kæmpe så indædt om symbolik, og det burde Dansk Folkeparti måske i virkeligheden også.
SF ville helst have beholdt den nuværende danske nummerplade uden flag, som jo ikke har betydning for den praktiske funktion, som nummerpladen har.
Her risikerer man bare, at der går politik i designet af nummerplader, og det er vel ikke det vigtigste at bruge de folkevalgtes kræfter på.
SF har tidligere støttet et forslag fra Dansk Folkeparti om ikke at have symboler på nummerpladen, men der har været flertal for, at Danmark også skal have en EU-nummerplade.
Den nye nummerplade er fortsat umiskendelig dansk i sit design - jeg har været på Skatteministeriets hjemmeside og se på dens udseende - og hvis man vil være fri for EU- flaget, kan man altså blive det uden ekstra omkostninger.
Så alternativet, mener jeg, bør ikke være en dannebrogsplade, men en helt almindelig nummerplade, som det er i dag.
Den kunne vi egentlig lige så godt have beholdt.
Skulle der endelig være noget indhold i diskussionen om nummerpladerne, kunne det jo være, at der skulle andre informationer på dem - sådan som det er tilfældet i Sverige - om, hvorvidt der er betalt korrekt afgift, eller man kunne måske indføre en særlig grøn nummerplade, som kunne bruges på elbiler eller andre biler, der kører meget langt på literen.
Det ville være en symbolik
med noget klart indhold i.
Der kunne så være lidt prestige i at have den her grønne nummerplade, der viser, at man altså kører i en bil, som er skånsom over for miljøet.
Mikkel Dencker (DF), 2009-04-14:
Bortset fra konklusionen om ikke at støtte beslutningsforslaget her er jeg da egentlig meget glad for hr. Jesper Petersens kommentarer.
For vi er jo enige om, at dannebrog er et politisk neutralt symbol, og derfor kan man vel ikke have noget imod det på nummerpladerne.
Det tjener da også, som hr. Jesper Petersen er inde på, nogle rent praktiske formål at have et dannebrogsflag på sin nummerplade, i og med at det kan bruges for omverdenen til at identificere, at her er der en bil fra Danmark.
Henrik Brodersen (DF), 2009-04-14:
Jeg hæftede mig ved, at ordføreren sagde, at han havde været på SKATs hjemmeside og set det der danske design på vores nummerplade.
Der må jeg bare meddele hr. Jesper Petersen, at det ikke længere er et dansk design.
Det er blevet et europæisk design, netop fordi man så har plads ude i den ene side til at sætte det europæiske logo.
Jeg kan også oplyse ordføreren om, at vores danske nummerplader ikke engang bliver produceret i Danmark længere, de bliver produceret i Tyskland.
Og så er det bare, at jeg spørger ordføreren: Hvor længe tror ordføreren at det vil være en frivillig ordning, at man kan tilvælge det ene og fravælge det andet, eller omvendt?
Jesper Petersen (SF), 2009-04-14:
Jeg kan forstå på hr. Mikkel Dencker, at han meget gerne vil skilte med dannebrog - ikke bare på bilen, det er ikke nok, det skal være på nummerpladen.
Men det er jo tilladt at skilte med dannebrog på sin bil, hvis man vil.
Man kan blive fri for EU-symbolet på sin nummerplade, og det burde slet ikke være udgangspunktet.
Men vi har ikke noget imod dannebrog, og det kan man sætte på sin bil, hvis man vil.
Men der er nogle, der har efterspurgt den her ordning, fordi det var mere praktisk for dem, og den har de så fået.
Så kan man være uenig i det hensigtsmæssige i, at EU sådan har forsøgt at gennemtrumfe sin symbolik på en række områder.
Det er jeg enig i.
Men det er nu engang sådan her, det er blevet, og hvis man vil være fri, kan man blive det, og man kan få lov at skilte med dannebrog, hvis man vil det.
Martin Henriksen (DF), 2009-04-14:
Man får næsten det indtryk, når man hører hr. Jesper Petersens ordførertale, at Socialistisk Folkeparti er villige til hvad som helst, også at køre med EU-nummerplader på ministerbilerne, bare de får lov til at få nogle ministerbiler på et eller andet tidspunkt.
Sådan er det jo bare.
Jeg noterede mig, at hr. Jesper Petersen i sin ordførertale sagde, at vi hellere skulle beskæftige os med bandekriminalitet og de problemer, som borgerne står over for ude i samfundet, i stedet for at diskutere nummerplader.
Så vil jeg godt henlede hr. Jesper Petersens opmærksomhed på et forslag til vedtagelse, som Dansk Folkeparti havde til afstemning - eller vi fik det desværre ikke til afstemning i Folketingssalen, fordi et andet forslag blev vedtaget, men som vi havde lagt frem i Folketinget - hvor vi jo bl.a. udtaler vores bekymring over, at det hører til dagligdagens begivenheder, når aviserne beretter om stadig nye tilfælde af tyverier, røverier, vold, mord og tiggerier.
Vi omtaler også den stadige stigning, der er inden for bandekriminalitet, våbenhandel, narkosmugling og menneskehandel.
Og så anbefalede vi, at Folketinget og regeringen genindførte grænsekontrollen.
Se, det er jo noget, som kan være med til at forhindre eller i hvert fald mindske nogle af de problemstillinger, som hr. Jesper Petersen indledte sin tale med.
Men heller ikke der vil Socialistisk Folkeparti være med, for det må man jo ikke for EU.
Så kan hr. Jesper Petersen ikke se, at det sådan klinger lidt hult, når man står fra Folketings talerstol og siger, at Dansk Folkeparti kun beskæftiger sig med symbolpolitik, når det i realiteten er de andre partier i Folketinget, der beskæftiger sig med symbolpolitik, og når vi så fremlægger nogle forslag, som kan ændre noget, så vil Socialistisk Folkeparti heller ikke støtte det?
De havde jo lejligheden først på dagen.
Jesper Petersen (SF), 2009-04-14:
Nu skal debatten så handle om alle mulige andre ting.
Det, jeg konstaterer, er, at Dansk Folkeparti har sendt et meget stort antal medlemmer af Folketinget i salen for at diskutere det her forslag om nummerplader, og det, jeg forsøgte at sige, var, at om end det er væsentligt, at vi har en nummerplade, der lever op til de formål, som den skal, så er der måske andre og vigtigere ting, som jeg synes man skulle gå mere op i, og at jeg synes, at Dansk Folkeparti på andre områder svigter.
Man laver f.eks. en meget socialt skæv skattereform.
Vedrørende grænsekontrol: Vi vil ikke stemme for at genindføre, at man skal stoppe og vise sit pas.
Hvad hjælper det?
Det, der hjælper, er jo at have en god og effektiv smuglerikontrol.
Det var endnu et forslag, som indebar en masse symbolik, men som ikke løser det reelle problem.
Og nu har vi så igen brugt et par minutter på at diskutere noget, der vel ikke er så relevant endda.
Altså, vi har et forslag her om, at der skal være dannebrog på nummerplader, i stedet for at der skal være EU-flag på.
Martin Henriksen (DF), 2009-04-14:
Nu vil jeg henlede hr. Jesper Petersens opmærksomhed på, at hr. Jesper Petersen tidligere i dag har stemt for et forslag til vedtagelse, hvor der står: »Folketinget noterer sig, - at der i finanslovaftalen for 2009 er afsat 843,3 mio. kr. til en styrkelse af politiet, … - at SKAT aktuelt yderligere har styrket den målrettede indsats mod våbensmugling over grænserne, og …« osv.
Altså, Socialistisk Folkeparti har lige stemt for, at det er sådan, det forholder sig.
Det gjorde man først på dagen, og vi kvitterer selvfølgelig for de venlige ord om den finanslovaftale, som Dansk Folkeparti har indgået med bl.a. regeringen.
Ud over de fine initiativer, som Socialistisk Folkeparti anerkender at vi har taget, så Dansk Folkeparti gerne, at man også indførte grænsekontrollen.
Der hænger det jo bare ikke sammen, at Socialistisk Folkeparti tidligere i dag selv har stemt for et forslag til vedtagelse, der bekræfter, at det sådan set er en udmærket finanslovaftale, der ligger.
Jeg vil bare spørge, om ikke hr. Jesper Petersen kan høre, at det klinger lidt hult, at man ikke vil være med til, når det handler om at lave en bedre grænsekontrol, at gøre en ekstra indsats der, fordi man ikke må for EU.
Og når EU siger, at vi skal have EU-nummerplader og det traditionelt EU-positive flertal i Danmark siger, at det skal vi have, jamen så lægger Socialistisk Folkeparti sig i realiteten også fladt ned der.
Jesper Petersen (SF), 2009-04-14:
Det bliver så op til hr. Martin Henriksen at vurdere.
Vi synes, at man skulle have beholdt den nummerplade, som man har nu, og at det så var et tilvalg at få EU-nummerplader.
I forhold til det andet, en midlertidig styrkelse af smuglerikontrollen, så er det, vi har stemt for, jo et faktum, altså det, hr. Martin Henriksen læste op.
Det er jo korrekt, at der i 4 uger har været en midlertidig styrkelse af smuglerikontrollen.
Det, jeg taler om, er, at man permanent med Dansk Folkepartis stemmer sørger for, at vi har et kraftigt barberet skattevæsen i Danmark, som der hvert år skal skæres på.
Den her indsats omkring smuglerikontrollen er jo standset nu, den sidste dag var søndag.
Det var de 4 uger, og det var det.
Det har vi gerne villet have gjort permanent, og hvis vi kan regne med, at Dansk Folkeparti næste år i finanslovforhandlingerne vil standse barberingerne af SKATs budget, at der skal være endnu færre årsværk, men afsætte flere midler til at have flere medarbejdere i SKAT og til en bedre smuglerikontrol, vil jeg se rigtig meget frem til det.
Men det er jo finanslovdebatten, og nu tager vi så en runde mere om nummerpladerne her.
Mike Legarth (KF), 2009-04-14:
Jamen hvis der blev fremsat et forslag, som vi var imod, ville jeg jo argumentere med alle de argumenter, jeg kunne finde frem, imod det.
Men eftersom vi jo - og også Dansk Folkeparti - støtter demokratiet, må jeg jo også acceptere, at der vil være et flertal, der beslutter noget andet uden om os.
Men i beslutningsprocessen ville jeg gøre præcis, som Dansk Folkeparti gør i dag, nemlig forsøge at argumentere for min sag.
Jeg forsøger at argumentere for det modsatte synspunkt, fordi det er det, jeg synes, der vinder mest indpas i min filosofi.
Det er vel sådan en fair and square politisk kamp foregår.
Mikkel Dencker (DF), 2009-04-14:
Så jeg kan altså konkludere, at hr. Legarth går ind for en form for flertalsdiktatur, hvor et flertal skal have ret til at påføre mindretallet at gøre reklame for flertallets holdninger.
Er det det, jeg så skal konkludere ud fra det her?
Gør det ikke ondt inde i en konservativ sjæl?
Jeg ved godt, at hr. Legarth ikke må sige det i dag, men gør det ikke ondt inderst inde, at det er EU-flaget, som skal være nationalitetssymbol, og ikke dannebrog?
Jeg troede, at De Konservative var et parti, der gik ind for Gud, konge og fædreland, men det var måske kun i gamle dage?
Jesper Langballe (DF), 2009-04-14:
I modsætning til Det Konservative Folkeparti er jeg jo ikke spor forundret over De Radikale.
De Radikale følger jo en 100 år gammel rytme.
De Radikale har altid været Danmarks anationale parti; partiet, der foragtede alt, hvad der hed danskhed; partiet, der foragtede ethvert forsøg på at forsvare landet militært.
Det er i sin gode orden.
Det, jeg ikke kan forstå, er, at hr. Morten Helveg Petersen bliver ved med at gentage den samme snak som regeringen og Socialdemokraterne om, at man jo bare kan vælge fra.
Jeg vil så spørge hr. Morten Helveg Petersen, der ikke skal svare med sit hjerte, for det kender jeg godt, men prøve at bruge sin hjerne: Hvorfor må man, som der lige er spurgt om, kun vælge fra?
Hvorfor må man ikke vælge til?
Kan hr. Morten Helveg Petersen ikke med sin hjerne eller sin logik se, at der er noget mærkeligt ved, at Dannebrog skal være forbudt, mens stjernekransen skal være den eneste tilladte mulighed?
Morten Helveg Petersen (RV), 2009-04-14:
Jamen så skal jeg svare tilsvarende kortere, så kan det være, at regnestykket går lige op.
Igen, jeg fastholder, hvad der ligger til grund for hele ordningen.
Hvis folk ikke ønsker at køre rundt med sådan et EU-symbol, kan de vælge at lade være.
Det synes jeg da er en helt fornuftig og praktisk ordning på den her sag.
Jeg skal ikke forholde mig til hr. Jesper Langballes indledende tirader.
Dem kender jeg også kun alt for godt.
Jeg har også hørt hr. Jesper Langballe gentage dem i en uendelighed.
Men det korte af det lange er, at sådan som grundlaget er for den her diskussion, er der fundet en ret praktisk løsning.
Hvis folk ikke har lyst til at køre rundt med et EU-symbol, har de muligheden for at vælge fra.
Jesper Langballe (DF), 2009-04-14:
Det blev vi ikke klogere af.
Det var sådan den samme fuldkommen ulogiske, bevidstløse snak, som vi har hørt i det uendelige.
Jeg vil så godt lige vende tilbage til det første.
Hr. Morten Helveg Petersen sagde: Hr. Jesper Langballes tirader.
Må jeg lige spørge: Vil hr. Morten Helveg Petersen benægte de historiske kendsgerninger, nemlig at Det Radikale Venstre har været et parti, som lige fra begyndelsen vendte sig imod det nationale og i dag altså har konverteret det til en fuldstændig hellig, glødende EU-begejstring?
Vil hr. Morten Helveg Petersen benægte, at det igennem hele historien har været Det Radikale Venstres politik, at man skulle af med militæret og ikke skulle forsvare Danmark?
Det troede jeg var sådan noget, som man som radikal gik og var stolt af.
Nu bliver det altså kaldt tirader og benægtet.
Morten Helveg Petersen (RV), 2009-04-14:
Det indlæg var så forvrøvlet, at min taletid næsten ikke tillader at skulle gendrive det.
Jeg vil heller ikke gøre forsøget på at gendrive hr. Jesper Langballes fordomme, som vi her ser for fuld udblæsning.
Altså, det var så forvrøvlet at sige, at vi skulle foragte danskhed, og at vi ikke skal forsvare Danmark.
Bare lige for en lille kort bemærkning - hvis jeg endelig skal forsøge, ikke at jeg har nogle forhåbninger om, at det er noget, som hr. Jesper Langballe på nogen måde vil lytte til endsige tage til sig - men det, som vi eksempelvis gør med et moderne dansk forsvar, er da om noget et forsvar af og for Danmark, som Det Radikale Venstre har været bannerfører for i efterhånden mange år.
Jeg har bestemt ikke nogen ambition eller forhåbning om, at det er noget, der skulle kunne påvirke hr. Jesper Langballes, skal vi sige lidt formørkede syn på ikke bare Det Radikale Venstre, men på dansk politik i almindelighed.
Dette bare være nævnt for god ordens skyld.
Mikkel Dencker (DF), 2009-04-14:
Jeg må sige, er jeg faktisk er ganske positivt overrasket over Enhedslistens indstilling her i dag.
Jeg kan forstå, at vi deler modstanden mod den europanationalisme, som forslaget om EU-flag på danske nummerplader er et udtryk for.
I og med at hr. Per Clausen og hans parti er imod, at der overhovedet skal være symboler på nummerpladerne, kunne Enhedslisten så måske fristes til at støtte et beslutningsforslag om, at der slet ikke må være nogen symboler på nummerplader andet end tal og bogstaver?
For det kunne vi jo så i Dansk Folkeparti sagtens fremsætte for at få fjernet den her europanationalisme fra nummerpladerne og simpelt hen bare få nogle nummerplader, der tjener det formål, som de egentlig er skabt til, nemlig at man entydigt kan identificere et køretøj.
Vil Enhedslisten kunne støtte et sådant forslag?
Per Clausen (EL), 2009-04-14:
Ja, det er der overhovedet ingen tvivl om.
Det burde der også være flere partier her i Folketinget der kunne gøre, for flere ordførere, som af en eller anden grund forsvarer det her eurosymbol på nummerpladerne, har sagt, at der helst ikke skal være forskel på nummerplader.
Men ved at indføre eurosymbolet, samtidig med at man laver frivillighed, får man faktisk forskellige nummerplader med al den forvirring, det giver.
Mikkel Dencker (DF), 2009-04-14:
Jamen det tilsagn vil jeg da tage meget varmt imod.
Nu har jeg også hørt, at Socialistisk Folkeparti er imod enhver form for symboler på nummerpladerne, så dermed er vi jo tre partier, som vil kunne støtte et forslag om at forbyde EU-flag på nummerpladerne.
Det tager jeg da til mig, og så vil jeg gå hjem og skrive et sådant beslutningsforslag.
René Skau Björnsson (S), 2009-04-14:
Der er stadig væk mange skeptikere med hensyn til EU-samarbejdet, også i Socialdemokratiet, og det er også derfor, at jeg er glad for den løsning, der nu ligger, nemlig at man simpelt hen kan vælge at sige som køber af en bil eller ved nyregistrering af en bil - at man ikke vil have EU-logoet.
Og derfor er der ikke noget skifte.
Så er der spørgsmålet om, hvornår der sidst er sagt nej.
Man må jo sige, at når et forslag - om f.eks. standardisering af nummerplader - er så langt fremme, at det når til Folketinget, det danske parlament, så har det været gennemdrøftet, og så har der været diskussionerne, og så har der været sagt nej undervejs.
Forslag, der bliver sagt nej til fra starten, når jo ikke helt til Folketinget.
Morten Helveg Petersen (RV), 2009-04-14:
Nej, jeg synes ikke, det er det store problem.
Mikkel Dencker (DF), 2009-04-14:
Jamen det hjælper jo ikke noget, at hr. Helveg Petersen gentager det, som har været sagt flere gange før.
Det, jeg spurgte om, var, hvorfor man skal vælge det fra, og hvorfor det ikke er noget, man skal vælge til, og det svarede hr. Helveg Petersen ikke på.
Jeg synes bare, det er problematisk, at man pålægger nogle bilister at køre rundt med symboler på et politisk projekt, de ikke bryder sig om, medmindre de husker at melde det fra, og det problem, der er, er, at der måske er nogen, der glemmer det.
Og det er det, jeg synes man simpelt hen ikke kan være bekendt over for folk.
Synes hr. Helveg Petersen ikke, at det er et problem?
Mike Legarth (KF), 2009-04-14:
Jeg tror, at Det Konservative Folkeparti er dem, der har den største tilslutning til begrebet Gud, konge og fædreland og også dannebrog, men vi anerkender også, at vi er en del af EU.
Jeg ser ikke noget problem i, at hvis det var mig selv, det handlede om, så kunne jeg fravælge EU-nummerpladen, hvis det var det, jeg havde lyst til.
Så havde jeg altså den gamle danske nummerplade, og så kunne jeg i øvrigt male bilen i dannebrogsfarver, og jeg kunne overklistre den med dannebrogsflag, hvis jeg syntes, at det fremmede mine egne holdninger og synspunkter.
Det står mig jo frit for, og i den her sag står det jo også alle frit for.
Det er jo et simpelt demokrati, et simpelt flertal, der afgør, hvordan den her sag ender.
Det har jeg fuld tillid til og synes også, at det er den rigtige måde at gøre det på.
Jesper Langballe (DF), 2009-04-14:
Hr. Mike Legarth brugte i sit første svar til hr. Mikkel Dencker udtrykket min filosofi.
Det er den, jeg egentlig godt vil spørge ind til.
Jeg vil gerne spørge lidt ind til hr. Mike Legarths filosofi, for det er jo rigtigt, som det er blevet sagt, at det at være konservativ, altså konservatismen, en gang simpelt hen var ensbetydende med Gud, konge og fædreland.
Det har De Konservative nu fuldstændig afhændet til Dansk Folkeparti, og vi siger tak.
Er det ikke lidt mærkeligt for hr. Mike Legarth at stå her og i forbindelse med en officiel symbolanbringelse på danske nummerplader at argumentere for, at dannebrog skal være forbudt og EU's stjernekrans det eneste tilladte?
Vækker det ikke en eller anden lille orm af protest et sted inderst inde i hr. Mike Legarths - jeg tør ikke sige - konservative sjæl?